《三清阁》
宋代·吴愈

庐山之胜，秀出斗旁。
参于衡岳，镇东南方。
民人所瞻，神天攸宅。
赍梦之祥，乃兴自昔。
惟天聪明，矜此下民。
监求其莫，恐有不闻。
惟神司之，云轺风马。
乃诹乃访，周游天下。
不疾不速，不察而明。
天何言哉，民无嚬呻。
是为福庭，列圣祗敬。
锡羡聩祉，有感斯应。
明明我圣，惟一乃心。
不显亦临，敢有弗钦。
宝画金扁，徽称明诏。
日月之揭，山川有耀。
邃殿在后，新阁在前。
如君当御，而臣仰焉。
明节冠佩，会朝帝所。
达民之情，佑我圣主。
民戴我圣，与天无极。
天佑我宋，子孙千亿。
民拜稽首，愿垂表经。
从臣刻辞，永锡休声。

作者简介：吴愈，字季谦，江州德安（今属江西）人。宁宗开禧元年（一二○五）进士。初为信阳尉，以退金兵功迁知县事。历沿江制置使兼知鄂州。理宗宝庆二年（一二二六），除秘书丞，累迁户部侍郎兼国史院编修官、实录院检讨官（《南宋馆阁续录》卷七、九）。官终兵部侍郎。事见《永乐大典》卷六七○一引《江州志》、明嘉靖《九江府志》卷一三。